CELEX: 32021R0580
Language: el
Date: 2021-02-01 00:00:00
Title: Κατ’ εξουσιοδότηση κανονισμός (ΕΕ) 2021/580 της Επιτροπής της 1ης Φεβρουαρίου 2021 για την τροποποίηση του κατ’ εξουσιοδότηση κανονισμού (ΕΕ) 2015/1366 όσον αφορά τη βάση για την κατανομή της χρηματοδοτικής συνεισφοράς στον τομέα της μελισσοκομίας

12.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 124/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/580 ΤΗΣ ΕΠΙΤΡΟΠΗΣ
         της 1ης Φεβρουαρίου 2021
         για την τροποποίηση του κατ’ εξουσιοδότηση κανονισμού (ΕΕ) 2015/1366 όσον αφορά τη βάση για την κατανομή της χρηματοδοτικής συνεισφοράς στον τομέα της μελισσοκομίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 56 παράγραφος 1,
         Εκτιμώντας τα ακόλουθα:
         
                     (1)
                  
                  
                     Το άρθρο 4 του κατ’ εξουσιοδότηση κανονισμού (ΕΕ) 2015/1366 της Επιτροπής (2) καθορίζει τη βάση για τη χρηματοδοτική συνεισφορά της Ένωσης στα κράτη μέλη για τα μελισσοκομικά τους προγράμματα. Η συνεισφορά της Ένωσης κατανέμεται κατ’ αναλογία του μέσου συνολικού αριθμού κυψελών που κοινοποιούνται από τα κράτη μέλη κατά τη διάρκεια των δύο τελευταίων ημερολογιακών ετών που προηγούνται της κοινοποίησης των μελισσοκομικών προγραμμάτων στην Επιτροπή.
                  
               
                     (2)
                  
                  
                     Στον κανονισμό (ΕΕ, Ευρατόμ) 2020/2093 του Συμβουλίου (3) καθορίζεται το ετήσιο ανώτατο όριο για το Ευρωπαϊκό Γεωργικό Ταμείο Εγγυήσεων («ΕΓΤΕ»). Εντός αυτού του ανώτατου ορίου, το εν λόγω ταμείο θα χρηματοδοτήσει τη συνεισφορά της Ένωσης στα μελισσοκομικά προγράμματα, με ισχύ από το 2021. Το συνολικό ποσό που προβλέπεται στο πολυετές δημοσιονομικό πλαίσιο για το ΕΓΤΕ περιλαμβάνει αύξηση σε 60 εκατ. EUR ετησίως για τα μελισσοκομικά προγράμματα.
                  
               
                     (3)
                  
                  
                     Για την περίοδο 2021-2027, η Επιτροπή έχει προτείνει την κατανομή της αυξημένης συνεισφοράς της Ένωσης για τα μελισσοκομικά προγράμματα όπως ορίζεται στο παράρτημα VIII της πρότασης κανονισμού του Ευρωπαϊκού Κοινοβουλίου και του Συμβουλίου σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια της ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), και την κατάργηση του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου (4) και του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (5).
                  
               
                     (4)
                  
                  
                     Η βάση για την κατανομή της συνεισφοράς της Ένωσης στα κράτη μέλη που καθορίζεται στην πρόταση COM(2018) 392 final της Επιτροπής ήταν η κατανομή των κονδυλίων της Ένωσης για τα μελισσοκομικά προγράμματα για την περίοδο 2017-2019, η οποία με τη σειρά της είχε ως βάση τον αριθμό των κυψελών που κοινοποιήθηκαν το 2013 από τα κράτη μέλη στο πλαίσιο των οικείων μελισσοκομικών προγραμμάτων για την περίοδο 2014-2016, ο οποίος προσαρμόστηκε βάσει των αιτήσεων που υπέβαλαν τα κράτη μέλη για κατανομή κατά την περίοδο προγραμματισμού 2017-2019.
                  
               
                     (5)
                  
                  
                     Η αυξημένη συνεισφορά της Ένωσης στα μελισσοκομικά προγράμματα πρόκειται να ισχύσει από το 2021, ενώ τα στρατηγικά σχέδια των κρατών μελών υπό το μελλοντικό νομικό πλαίσιο της ΚΓΠ αναμένεται να εφαρμοστούν μόλις το 2023.
                  
               
                     (6)
                  
                  
                     Για λόγους συνοχής με την πρόταση COM(2018) 392 final της Επιτροπής και προκειμένου να διασφαλιστεί η συνοχή μεταξύ των κονδυλίων για τα μελισσοκομικά προγράμματα για τα έτη 2021 και 2022 και από το 2023 και έπειτα, τα κονδύλια για τα μελισσοκομικά προγράμματα για τα έτη 2021 και 2022 θα πρέπει να υπολογιστούν με βάση τον αριθμό των κυψελών που κοινοποιήθηκαν το 2013 από τα κράτη μέλη στο πλαίσιο των οικείων μελισσοκομικών προγραμμάτων για την περίοδο 2014-2016, ο οποίος προσαρμόστηκε βάσει των αιτήσεων που υπέβαλαν τα κράτη μέλη για κατανομή κατά την περίοδο προγραμματισμού 2017-2019.
                  
               
                     (7)
                  
                  
                     Συνεπώς, ο κατ’ εξουσιοδότηση κανονισμός (ΕΕ) 2015/1366 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 4 του κατ’ εξουσιοδότηση κανονισμού (ΕΕ) 2015/1366, η δεύτερη παράγραφος αντικαθίσταται από το ακόλουθο κείμενο:
            
               «Κατά παρέκκλιση από την πρώτη παράγραφο, η συνεισφορά της Ένωσης στα μελισσοκομικά προγράμματα κατά τα έτη 2021 και 2022 κατανέμεται στα κράτη μέλη που εκτελούν μελισσοκομικά προγράμματα με βάση τον αριθμό των κυψελών που κοινοποιήθηκαν το 2013 από τα εν λόγω κράτη μέλη στο πλαίσιο των οικείων μελισσοκομικών προγραμμάτων για την περίοδο 2014-2016, ο οποίος προσαρμόστηκε βάσει των αιτήσεων που υπέβαλαν τα κράτη μέλη για κατανομή κατά την περίοδο προγραμματισμού 2017-2019. Η ελάχιστη συνεισφορά της Ένωσης ανέρχεται σε 25 000 EUR ανά μελισσοκομικό πρόγραμμα.».
            
         
         
            Άρθρο 2
            Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Φεβρουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Κατ’ εξουσιοδότηση κανονισμός (ΕΕ) 2015/1366 της Επιτροπής, της 11ης Μαΐου 2015, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις ενισχύσεις στον τομέα της μελισσοκομίας(ΕΕ L 211 της 8.8.2015, σ. 3).
         
            (3)  Κανονισμός (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433I της 22.12.2020, σ. 11).
         
            (4)  Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (ΕΕ L 347 της 20.12.2013, σ. 487).
         
            (5)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της Κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).